祖記失分折將 取代阿里基人選曝光
2024年04月14日 13:03
東網電視
更多新聞短片
杜辛華荷域(左)今場曾經射門中柱。(Getty Images)
周日(14日)凌晨意甲「都靈打吡」,拖連奴主場同祖雲達斯打和0比0,第3位祖記今仗失分之餘,仲有門將施捷斯尼受傷,遭雙重打擊。根據意大利名宿蒙杜利禾爆料,祖雲達斯將於今季結束後,解僱主帥阿里基,並聘請莫達執教。
祖雲達斯之前3次打吡戰都贏波,今仗亦幾乎先開紀錄,上半場7分鐘,杜辛華荷域近門起腳,卻中柱彈出。其後雙方互有攻守,但未能製造具威脅攻門,戰至86分鐘,祖記門將施捷斯尼受傷流血,但佢堅持比賽至完場,賽後證實呢位波蘭國腳嘅鼻骨出現兩處骨折,未知需要抖幾耐。
祖雲達斯近6場聯賽僅1勝,已落後榜首國際米蘭19分,教練阿里基承認今季成績唔達標,餘下賽事要力爭意大利盃冠軍,以及取得下屆歐聯入場券。曾經效力AC米蘭嘅意大利名宿蒙杜利禾接受傳媒訪問時,話莫達將會成為祖記新教練,阿里基會去其他聯賽搵食。
現年41歲嘅莫達今季帶領博洛尼亞取得佳績,現時排聯賽第4位,好大機會取得下屆歐聯參賽資格,佢獲得祖雲達斯、拿玻里等多間球會垂青。